section_heading: Povijest
paragraph_text: Škotski obred nastao je u prvoj polovici 18. stoljeća u Francuskoj. Njegov naziv Scottish Rite pokazuje da su rituali došli iz anglosaksonskog slobodnog zidarstva. Mnogi povjesničari povezivali su nastanak reda s engleskom vladarskom kućom Stuart i jakobitima, članovima obitelji engleskog kralja Jakova II., koji je istodobno bio i kralj Škotske poznat kao Jakob VII. Ozbiljna istraživanja pobijaju takva stajališta, ali izgleda da je Loža "L'Anglaise", koju je 27. travnja 1732. godine utemeljio Irac Martin Kelly radila na engleskom jeziku (loža još uvijek radi u sustavu Velike lože Francuske i nosi broj 363) Kellyjeva loža radila je kao materinska loža, što znači da su njeni članovi utemeljili više novih loža. Jedna od njih bila je loža "La Francoise", koja je i sama 1740. godine ustanovila Ložu "Savršena harmonija" (Parfait Harmonie) u Bordeauxu. Starješina ove lože bio je Stephan Morin rodom Francuz, rođen u New Yorku, koji je kasnije odigrao važnu ulogu kod razvoja Škotskog obreda i utemeljio lože u Parizu (1747.), San Domingu, New Orleansu i u drugim kolonijama u Americi (1763.). Podaci govore da je Loža "Savršena harmonija" radila po novim ritualu, koji se zvao Rite Ecossais (Škotski obred) i da su u njemu dodjeljivali više stupnjeve. Razumljivo je da se središte novog reda ubrzo preselilo u Pariz. Godine 1756. pojavio se prvi nukleus koordinacijskog vrhovnog tijela, koje se zvalo "Vitezovi Istoka, knezovi i vladari slobodnog zidarstva" (Sovereigns). Oni su tada u svoj red uključili i obrede klermonskog kapitula (Chapter of Clermont), vitezova istoka (Knights od the East) i savršenstva (Rite of Perfection).